ปากีฯประกาศเปิดน่านฟ้า! หลังสถานการณ์ขัดแย้งอินเดียคลี่คลาย
ปากีฯประกาศเปิดน่านฟ้า! หลังสถานการณ์ขัดแย้งอินเดียคลี่คลาย
1 มี.ค. 2562

ผู้สื่อข่าวรายงานว่า วันนี้(1มี.ค.) กรมการบินพาณิชย์ของปากีสถาน (CAA) ประกาศเปิดน่านฟ้าในวันนี้ หลังสถานการณ์ความตึงเครียดกับอินเดียเริ่มคลี่คลาย
ทั้งนี้ CAA ระบุในทวิตเตอร์แจ้งว่า เที่ยวบินในประเทศบางส่วนจะสามารถกลับมาเปิดดำเนินการได้ในบ่ายวันนี้ และผู้โดยสารสามารถติดต่อสายการบินเพื่อรับทราบข้อมูลเกี่ยวกับเที่ยวบิน
CAA เปิดเผยว่า สนามบินในกรุงอิสลามาบัด, เปชาวาร์, เกตตา และการาจี ได้รับอนุญาตให้เปิดดำเนินการตามปกติแล้ว ขณะที่สนามบินในจังหวัดปันจาบจะมีการเปิดดำเนินการในเวลาต่อไป
ก่อนหน้านี้ กรมการบินพาณิชย์ของปากีสถานได้ประกาศปิดน่านฟ้าเมื่อวันพุธ และทำให้สายการบินต่างๆพากันยกเลิกเที่ยวบินที่ต้องบินผ่านน่านฟ้าของปากีสถาน หลังจากที่อินเดียส่งเครื่องบินรบถล่มฐานที่มั่นของกลุ่มติดอาวุธในปากีสถาน ขณะที่กองทัพอากาศของปากีสถานยิงเครื่องบินรบของอินเดียตก 2 ลำ พร้อมกับควบคุมตัวนักบิน
ขณะนี้สถานการณ์ระหว่างอินเดียและปากีสถานได้คลี่คลายลง จากการที่ปากีสถานเตรียมส่งมอบตัวนักบินของอินเดียที่ถูกควบคุมตัวไว้ กลับคืนสู่อินเดียในวันนี้ ขณะที่นายอิมราน ข่าน นายกรัฐมนตรีปากีสถาน ยื่นข้อเสนอต่อนายนเรนทรา โมดี นายกรัฐมนตรีอินเดีย เพื่อให้มีการเจรจาผ่อนคลายวิกฤตการณ์ที่เกิดขึ้น